Milli Məclisdən Siyavuş Novruzovun çıxışına
Milli Məclisdən Siyavuş Novruzovun çıxışına münasibət
17:42 30 İyun 2020 Oxunub : 2303
Milli Məclisin 29 iyun tarixli plenar iclasında Regional məsələlər komitəsinin sədri Siyavuş Novruzov Azərbaycan Respublikasının İnzibati Xətalar Məcəlləsində dəyişiklik edilməsi haqqında Azərbaycan Respublikası qanununun layihəsinin müzakirəsi zamanı çıxış edərək Koronovirus (Covid-19) epidemiyası ilə mübarizə barədə fikirlərini bölüşmüşdü. Təəssüflə bildiririk ki, bəzi kütləvi informasiya vasitələri millət vəkilinin çıxışını təhrif ediblər.
Bu barədə Azvision.az -a Milli Məclis Aparatının Mətbuat və ictimaiyyətlə əlaqələr şöbəsindən məlumat verilib.
Deputat Siyavuş Novruzovun həmin iclasda çıxışının tam mətnini təqdim edirik:
“Hörmətli Sədr, hörmətli deputatlar! Nizami müəllim qanunvericilik haqqında çox ətraflı şəkildə qeyd etdi. Doğrudanda, bu, çox ciddi bir məsələdir. Bu, tək qanunvericilikdə hər-hansı bir dəyişiklik deyil. Ümumiyyətlə, bu məsələnin özü milli təhlükəsizlik məsələsidir. Bu, dövlət təhlükəsizliyi məsələsidir, ailə təhlükəsizliyi məsələsidir. Əgər biz hesab edirik ki, hər bir ailə dövlətin əsasını təşkil edir, onda hər bir xəstələnən ailənin, dünyasını dəyişən vətəndaşın dövlətin sütunlarına nə qədər ziyan vurması barədə düşünməliyik.
İctimai yerlərdə, avtobuslarda, metrolarda, avtobus dayanacaqlarında insanlar arasında təxribat xarakterli fikirlər söyləyənlərə - maska taxmayın və yaxud da belə məsələlər yoxdur – deyənlərin qarşısı qəti şəkildə alınmalıdır, cərimələr artırılmalıdır.
Mən bir şeyi başa düşə bilmirəm. Evin üstündə çıxıb domino oynayanın və yaxud kabab çəkən adamın cəriməsini cənab Prezident yaxud Birinci vitse-prezident niyə verməlidir? Başqa bir misal. Biri avtobusda maska taxmır, özünü elə aparır ki, guya bundan böyük insan yoxdur, onun cəriməsini niyə verməlidir? O, cəriməni zəhmət çəkib özü versin. Ondan sonra o, maskanı elə taxacaq ki, necə lazımdır. Bu baxımdan, mən hesab edirəm ki, qanun günün tələblərinə cavab verən bir qanundur və hamını bu qanunu dəstəkləməyə çağırıram”.
Milli Məclis Aparatının Mətbuat və ictimaiyyətlə əlaqələr şöbəsi KİV və media nümayəndələrindən peşə etikasına uyğun olaraq istənilən məlumatı yayarkən təhrifə yol verməkdən çəkinmələrini xahiş edib.